**Versammlung NOS in Beringen / Grusswort Regierungspräsident Christian Amsler Sonntag, 28.1.2018**

Herr Gmeindspräsident, liebe Hans-Ueli

Gschätzte Herr Präsident, liebe Hanspeter Rufer

Liebi Ehregäscht, Gäscht, Schwinger und Schwingfans

Schwinge isch es moderni Sportart, wo zum Glück ihri urchig Härkunft hät chönne bewahre. Mit em Schwingsport und dä Schwingfescht sind etlichi Brüüch und Traditione eng verchnüpft. Schwinge isch e ideali Verbindig zwüsched Tradition, Schport und Fortschritt.

Schwinge begeischtered breiti Bevölkerigsgruppe und fasziniert quer dur üsers Land. Immer wieder messed sich die „Böse“ friedlich a chlinere und grössere Schwingfescht und erküred alli drei Joohr dä Eidgenössisch Schwingerkönig am Eidgenössische Schwing- und Älplerfescht ESAF. Königsland Schwiiz!

Au mir in Schaffhuuse händ mit em Ernst Schläpfer en zweifache König und sind stolz druff.

Schaffhuuse isch en typische Grenzkanton. 1740 Grenzschtei cha me entlang vo dä Landesgrenz uf üserm Gebiet zehle, 152 km Grenze zu Deutschland und 33 km zu de beide Nachberkanton Zürich und Thurgau. Die gsamt Grenzlänge betreit 185 km.

D‘ Schaffhuuserinnen und d’Schaffhuuser läbed tagtäglich mit der Grenze und wüüsed auch demit umz’gho.

Schaffhuusen liet ganz im Norde vo dä Schwiiz ennet vom Rhii und isch Brugg zum Nochber Düütschland.

Mit üserne guet 80’000 Iiwohner mached mir grad mol 1% vo dä Schwiiz us. Ich cha inne aber versichere, dass da e verdammt guets Prozent isch! Au do gilt: Chlii, aber OHO!

Schaffhuuse liit sehr noch am Flughafe und bi Zürich und ist gerade auch mit em SBB Halbschtundentakt uf de Schiene sehr rasch und guet z’erreiche.

Do loot sichs guet läbe! Familie träged mir bsunders Sorg. Für Chind büüted Schaffhuusen ä hervorragends Läbensumfeld und Sicherheit würd grossgschriebe.

Jetzt no e Wort zum Schport. Bi üs würd dä Schport grossgschriibe. Da zeiged unter anderem zahlriichi Verein, wo i de oberschte Lige vo üserm Land und sogar i de Championsleague schpieled: Üseri orange Kadette Schaffhausen im Handball, de VC Kanti im Damenvolleyball, FC Schaffhausen mit em topmoderne Stadion LIPO Park und de Tischtennisclub Neuhausen. Die Verein händ i de Schaffhuuser Schportszene ä nid zu unterschätzendi Vorbildwirkig: Entscheidend isch für mich als Bildungs- und Sportminister aber au d’Junioreaarbet. Die würd do grossgschriebe, we au im Kantonale Schwingerverband. D’Verein fördered di Junge und setzed demit e Zeiche für d‘ Zuekunft. En guete Verein zeichnet sich durch e gueti Junioreförderig us.

Sport bedeutet Freud an de Bewegung, Begeisterig wecke, Verantwortig gäh, Selbschtvertraue ufbaue, Teamerlebnis schaffe. Und Schwinge macht genau da alles!

Ich wett Ihnen allne us dä Nordostschwiiz herzlich danke, dass Sie alli sich für dä Sport und vor allem au für üseri Junge und do demit au für üseren Nochwuuchs und üseri Zuekunft engagiered!

Natürlich goot au en grosse Dank as OK mit däne engagierte Manne vom Vorstand under em Präsidium vom Markus Hallauer. Alles anderi als selbstverständlich, dass sie nebed dä normale Verbandsaarbet und em suschtige Vereins-, Bruefs- und Familie-Alltag au da no so vorbildlich gschtämmt händ.

Es isch üs Freud und Ehr, dass Sie hüt am Sunntig dä Kanton Schaffhuuse usgwählt händ für d’DV vom NOS.

Ganz herzlich willkomme im Kanton Schaffhuuse!

Regierungspräsident Christian Amsler